**Vyhlásenie**

**Ministerstva kultúry Slovenskej republiky**

**o rozporoch k návrhu zákona, ktorým sa mení a dopĺňa zákon č. 370/2019 Z. z. o finančnej podpore činnosti cirkví a náboženských spoločností**

Návrh zákona, ktorým sa mení a dopĺňa zákon č. 370/2019 Z. z. o finančnej podpore činnosti cirkví a náboženských spoločností (ďalej len ,,návrh“), sa predkladá na rokovanie Legislatívnej rady vlády Slovenskej republiky s rozporom s Ministerstvom práce, sociálnych vecí a rodiny Slovenskej republiky a so zástupcom verejnosti.

**Rozpor s Ministerstvom práce, sociálnych vecí a rodiny Slovenskej republiky pretrváva v nasledovnej oblasti:**

* zásadne žiada použiť pre výpočet príspevku inú referenčnú veličinu ako minimálnu mzdu

**Stanovisko predkladateľa:**

V rámci rozporového konania na odbornej úrovni zástupcovia ministerstva práce, sociálnych vecí a rodiny Slovenskej republiky potvrdili, že navrhované naviazanie na rast minimálnej mzdy nie je síce obmedzené žiadnym zákonom, ale komplikovalo by to rokovania v rámci tripartity o výške minimálnej mzdy. Navrhujú naviazanie na rast priemernej mzdy. Na tento ukazovateľ sa viažu napr. platy ústavných činiteľov, kým v cirkvách sú platy duchovných na úrovni minimálnej mzdy. Z tohto hľadiska by to bolo nevhodné. Znenie návrhu novely bolo prerokované s cirkvami a takáto zásadná zmena by vyžadovala časovo náročné rokovania.

**Rozpory s verejnosťou pretrvávajú v nasledovných oblastiach:**

* príspevok pre cirkvi aby klesal úmerne klesajúcemu počtu veriacich
* rast príspevku štátu ponechať v závislosti od rastu platu štátnych zamestnancov a nie od rastu minimálnej mzdy

**Stanovisko predkladateľa:**

Predkladateľ trvá na navrhovanom znení dotknutých ustanovení, nakoľko je presvedčený, že ich formulácia je vhodná na účely naplnenia cieľov návrhu, ktorým je najmä zmena výpočtu príspevku štátu pre cirkvi, aby sa zvýšila miera solidarity s menšími cirkvami a zabezpečila sa lepšia predvídateľnosť a transparentnosť. Uvedené znenie, tak ako je predložené, obsahuje mechanizmus úpravy príspevku štátu podľa zmeny počtu veriacich konkrétnej cirkvi. Výraznejšia zmena počtu veriacich konkrétnej cirkvi má vplyv na výšku príspevku tejto konkrétnej cirkvi a v konečnom dôsledku aj na celá príspevok štátu cirkvám a náboženským spoločnostiam. Predložený návrh je realizáciou záväzku Programového vyhlásenia vlády Slovenskej republiky na roky 2023 - 2027. Predkladacia správa a dôvodová správa obsahujú zdôvodnenie navrhovanej úpravy. S ohľadom na vyššie uvedené tak nebolo zo strany predkladateľa možné stotožniť sa s návrhmi verejnosti vo vyššie uvedených oblastiach a preto nebolo možné rozpory odstrániť.